上清詞
作者：蘇軾
朝代：宋

paragraphs: 南山之幽，雲冥冥兮。
孰居此者，帝側之神君。
君胡爲兮山之幽，顧宮殿兮久淹留。
又曷爲一朝去此而不顧兮，悲此空山之人也。
來不可得而知兮，去固不可得而訊也。
君之來兮天門空，從千騎兮駕飛龍。
隸辰星兮役太歲，儼晝降兮雷隆隆。
朝發軫兮帝庭，夕弭節兮山宮。
懭有妖兮虐下土，精爲星兮氣爲虹。
愛流血之滂沛兮，又嗜瘧癘與螟蟲。
嘯盲風而涕淫雨兮，時又吐旱火之爞融。
銜帝命以下討兮，建千仞之修鋒。
乘飛霆而追逸景兮，歙砉掃滅而無蹤。
忽崩播其來會兮，走海岳之神公。
龍車獸鬼不知其數兮，旗纛晻靄而冥蒙。
漸俯傴以旅進兮，鏘劍佩之相礱。
司殺生之必信兮，知上帝之不汝容。
既約束以反職兮，退戰慄而愈恭。
澤充塞于四海兮，獨澹然其無功。
君之去兮天門開，款閶闔兮朝玉臺。
羣仙迎兮塞雲漢，儼前導兮紛後陪。
歷玉階兮帝迎勞，君良苦兮馬豗頹。
閔人世兮迫隘，陳下土兮帝所哀。
返瓊宮之嵯峨兮，役萬靈之喧豗。
默清浄以無爲兮，時節狩于斗魁。
詣通明而獻黜陟兮，軼蕩蕩其無回。
忽表裏之煥霍兮，光下燭于九垓。
時游目以下覽兮，五岳爲豆，四溟爲杯。
俯故宮之千柱兮，若毫端之集埃。
來非以爲樂兮，去非以爲悲。
謂神君之既返兮，曾顔咫尺之不違。
升祕殿以內悸兮，魂凜凜而上馳。
忽寤寐以有得兮，敢沐浴而獻辭。
是耶非耶，臣不可得而知也。